b'\n_START_ARTICLE_\nEmblema nacional de Bielor\xc3\xbassia\n_START_SECTION_\nDisseny\n_START_PARAGRAPH_\nEn el centre de l\'emblema es troba una silueta en verd de Bielor\xc3\xbassia, sobreimposada sobre els raigs d\'un sol daurat. Aquest sol est\xc3\xa0 parcialment cobert per un globus terraq\xc3\xbci amb la massa continental (una part d\'Eur\xc3\xa0sia) en lila i l\'oce\xc3\xa0 en color blau. Els dos costats de l\'emblema estan guarnits per espigues de blat amb flors superposades; uns tr\xc3\xa8vols adornen les de la part esquerra, mentre que el lli adorna les de la part dreta. Envoltant les espigues es troba una cinta de color verd i vermell \xe2\x80\x93els colors de la bandera de Bielor\xc3\xbassia\xe2\x80\x93; a la part inferior de l\'emblema un doblec t\xc3\xa9 escrit en or el nom en bielor\xc3\xbas del pa\xc3\xads, \xd0\xa0\xd1\x8d\xd1\x81\xd0\xbf\xd1\x83\xd0\xb1\xd0\xbbi\xd0\xba\xd0\xb0 \xd0\x91\xd0\xb5\xd0\xbb\xd0\xb0\xd1\x80\xd1\x83\xd1\x81\xd1\x8c (Rep\xc3\xbablica de Bielor\xc3\xbassia). A la part superior de l\'emblema, finalment, hi ha una estrella roja de cinc puntes.\n_START_SECTION_\nSimbolisme\n_START_PARAGRAPH_\nEls elements que compr\xc3\xa8n l\'emblema estatal no tenen relaci\xc3\xb3 amb cap simbolisme "oficial". El disseny de l\'emblema de l\'RSS de Bielor\xc3\xbassia fou usat com a base per l\'emblema bielor\xc3\xbas actual; la difer\xc3\xa8ncia m\xc3\xa9s important entre els dos \xc3\xa9s que el primer cont\xc3\xa9 certes refer\xc3\xa8ncies al comunisme \xe2\x80\x93com la fal\xc3\xa7 i el martell i la cinta vermella\xe2\x80\x93, mentre que el segon no en t\xc3\xa9.\n_START_SECTION_\nLegislaci\xc3\xb3\n_START_PARAGRAPH_\nLa llei actual que regula el disseny i \xc3\xbas de l\'emblema bielor\xc3\xbas fou aprovada el 5 de juliol de 2004. L\'article 9 del cap\xc3\xadtol 3 de la llei 301-3 comen\xc3\xa7a descrivint el dibuix oficial de les armes bielorusses i regula el seu propi disseny. Oficialment, l\'escut es pot mostrar a tot color, monocrom o bicolor. L\'article 10 diu que l\'emblema nacional ha de ser mostrat en certes ubicacions de manera continuada, tals com les resid\xc3\xa8ncies del president del pa\xc3\xads, la cambra de l\'Assemblea nacional i a les oficines governamentals de nivell nacional i regional. Tamb\xc3\xa9 pot ser utilitzat en documents expedits pel govern, entre els quals la moneda, el passaport i les cartes oficials._NEWLINE_La llei tamb\xc3\xa9 restringeix l\'\xc3\xbas de l\'emblema en altres contexts; per exemple, les ciutats, pobles o \xc3\xb3blasts no poden adoptar cap escut d\'armes ni emblema que continguin l\'emblema nacional, ja sigui completament o nom\xc3\xa9s en part. A m\xc3\xa9s, les organitzacions que no estan contingudes en la Llei de s\xc3\xadmbols nacionals nom\xc3\xa9s poden fer servir l\'emblema amb el corresponent perm\xc3\xads. El s\xc3\xadmbol pot ser utilitzat tant per ciutadans bielorussos com estrangers, nom\xc3\xa9s sota la condici\xc3\xb3 que sigui mostrat amb respecte; els ciutadans, per\xc3\xb2, no el poden fer servir en cap\xc3\xa7aleres de cartes ni targetes de visita si no s\xc3\xb3n agents del govern._NEWLINE_En addici\xc3\xb3 als usos est\xc3\xa0ndard anomenats a la llei, l\'emblema ha estat usat en diverses altres circumst\xc3\xa0ncies. S\'ha mostrat, juntament amb la bandera nacional, al principi i al final d\'un clip de v\xc3\xaddeo de l\'himne del pa\xc3\xads (Mi, Belarussi) que es passa sovint a la televisi\xc3\xb3 nacional. Un altre \xc3\xbas de l\'emblema \xc3\xa9s en urnes i campanyes per correu postal durant les eleccions nacionals i locals. Finalment, tamb\xc3\xa9 apareix en els senyals fronterers del pa\xc3\xads.\n_START_SECTION_\nEscuts usats anteriorment\n_START_PARAGRAPH_\nEl que segueix \xc3\xa9s una llista dels escuts usats hist\xc3\xb2ricament per Bielor\xc3\xbassia. Tamb\xc3\xa9 s\'hi inclouen els per\xc3\xadodes de temps quan Bielor\xc3\xbassia form\xc3\xa0 part de la Confederaci\xc3\xb3 de Pol\xc3\xb2nia i Litu\xc3\xa0nia i de la Uni\xc3\xb3 Sovi\xc3\xa8tica.'